Tyske udøvere har deltaget i de fleste olympiske lege siden de første moderne lege i 1896. Tyskland har arrangeret tre olympiske lege, Vinter-OL 1936 i Garmisch-Partenkirchen, Sommer-OL 1936 i Berlin og Sommer-OL 1972 i München. Tyskland var desuden blevet valgt til at arrangere Sommer-OL 1916 som blev aflyst på grund af første verdenskrig samt Vinter-OL 1940 som blev aflyst grundet anden Verdenskrig. Efter verdenskrigene blev Tyskland udelukket fra OL i 1920, 1924 og 1948.